google/wiki40b huggingface dataset:
Otto IV den muntre

Liv og virke

Otto ble født i Wien som sjuende og yngste sønn av Albrekt I av Østerrike og Elisabeth av Göritz-Tyrol. Hans eldre brødre Rudolf av Böhmen, Fredrik I den skjønne og Albrekt II ble også hertuger over Østerrike. 
Etter Fredrik den skjønnes død i 1330 tok Otto og hans bror Albrekt II over titlene som hertuger av Østerrike. Da deres morbror Henrik av Böhmen døde uten mannlige arvinger fikk de lagt de to grevskapene Kärnten og Krain til Østerrike. 
Otto begynte deretter å mer og mer ta seg av Kärnten, og lot sin bror bror i større utstrekning styre Østerrike. Otto oppførte en rekke bygninger i sin regjeringstid, for eksempel oppførte han Neubergklosteret, Stift Neuberg. Han grunnla i  1337 Societas Templois, et ridderselskap for såkalt prøyssenfarende - de som ville føre korstog mot de hedenske prøyssiske og litauiske stammer. 
Tilnavnet den muntre fikk Otto på grunn av sitt festfylte liv ved hoffet. 
Otto døde i Neuberg an der Mürz i 1339, det cistercienserklosteret der som han selv hadde grunnlagt. Hans sønner Fredrik II av Østerrike og Leopold II av Østerrike overtok etter sin far. Begge sønnene døde imidlertid i 1344 og Ottos tronarverekke døde dermed ut.
Ottos første hustru var Elisabeth av Bayern; de fikk to barn som regjerte sammen: Fredrik II, hertug av Østerrike og Leopold II, hertug av Østerrike. Den 25. mars 1330 døde Elisabeth. I februar 1335 giftet Otto seg med Anna av Böhmen, datter av Johan av Böhmen og søster til den tysk-romerske keiser Karl IV i byen Znojmo. De fikk ingen barn, og hun døde den 3. september 1338.
Ingrisma spinifemora

Utseende

En middelsstor, avlang, svart gullbasse, dekkvingene og pronotum sider grønne. "Snuten" er rundet spadeformet forlenget.

Utbredelse

Arten lever i Vietnam.
Trygve G. Nordby

Karriere

Nordby er utdannet ved sosialhøyskolen ved Nordland distriktshøgskole. Han har vært generalsekretær i Flyktningerådet (1990–1997), rådmann i Oppegård kommune og konsulent for Organisasjonen for sikkerhet og samarbeid i Europas utsendelse til Kroatia for flyktningespørsmål, direktør i Kommuneforlaget, kampanjeleder i KS, pressesekretær for Sosialistisk Venstrepartis stortingsgruppe, informasjonssjef Nordland fylkeskommune, førstekonsulent innen psykisk helsevern i Nordland fylke og har jobbet som frilansjournalist.
I 2001 ble Nordby utnevnt til direktør i Utlendingsdirektoratet, og i november samme år grep han personlig inn for å gi søsteren til Ap-politiker Rubina Rana opphold i Norge. Han trakk seg fra stillingen i 2006. Den 22. mai 2006 leverte Graver-utvalget en granskingsrapport som omhandlet Nordbys tid i UDI. Han fikk da krass kritikk for å ha gjennomført en lovstridig praksis når det gjaldt å gi oppholdstillatelse til irakere i strid med politiske vedtak.
Nordby var generalsekretær i Europabevegelsen i Norge 2010–2011.
I 2015 ble han ansatt av Ap-byråd Geir Lippestad som fagsjef for koordinering av flyktningearbeid i Oslo. Stillingen var imidlertid ikke lyst ut på forhånd, og ansettelsen brøt dermed kommunens regelverk.
Pjolter

Pjolter (ukjent opphav) er en alkoholholdig drikk som oftest består av billig druebrennevin (brandy) eller særlig whisky, blandet med soda eller selters. Mengdeforholdet brennevin og selters er individuelt.

Pjolter som konsum

Pjolter er et særnorsk ord, ikke drikken i seg selv. Betegnelsen er riktignok registrert i de store svenske og danske ordbøkene, men er bare i bruk om norske forhold. I Sverige heter det «grogg» og i Danmark «sjus». Som alkoholholdig drikke, whisky og selters, var det populært i Norge fra antagelig 1920-årene, selv om begrepet synes eldre, og i noen tiår etter andre verdenskrig. Man kan si at begrepet fortsatt eksisterer og er i bruk, om enn kanskje ikke samme grad.
Det finnes intet skille ved at nordmenn ved et tidspunkt sluttet å drikke «pjolter», kun at betegnelsen først og fremst ble benyttet av den voksne generasjonen fra før og like etter krigen, mens de som ble voksne på slutten av 1960-årene i større grad benyttet andre drikkevarer, eksempelvis rødvin som ble særlig populært. I kontrast drakk nordmenn i 1950 ti ganger mer brennevin enn vin i Norge, målt i volum, noe som var motivasjonen for opprettelsen av norsk rødvin, kun kalt Rødvin, for å endre nordmenns drikkevaner. I 18 år, helt fram til 1968, kostet en flaske norsk rødvin kun 6 kroner. I 1981, som var toppåret, ble det solgt nesten fire millioner liter av merket Rødvin i Norge.

Etymologi

Betegnelsen pjolter er av uvisst opphav, men flere forslag har blitt fremmet. En pjolt eller pjalt er en fille eller en ynkelig person. Begrepet om «å slå sine pjalter sammen» er kjent. En pjolter kan da være en sammenblandet drikk av ynkelig og simpelt innhold. «En underlig detalj ved norsk er at ord som begynner med pj- eller fj- gjerne har en litt nedsettende betydning: pjalter, pjokk, pjatt, fjomp, fjes og en hel del andre.»
I Vinmonopolets «Faglige meddelelser» nr. 15 1936 nevnes «pjolter. Navnet skal stamme fra det finske poltis, og drikken fikk innpass her i landet efter de skandinaviske studentermøter i begynnelsen av sekstiårene [eller 1860-årene]. Den blev fra først av blandet av konjakk».
Det finske ordet «paltoris» betyr blanding. Lydmessig kan det være en sammenheng mellom dette og pjolter.

Historie

Morgenbladet 13. februar 1885 advarte «indtrængende (...) mod en moderne Drik, der nu næsten overalt nydes under Navnet «Pjaalter», det [er] Cognak og Selters». 
I 1897 drakk og spanderte Henrik Ibsen pjolter på Grand Café.
Fehérvár FC

Historie

Klubben ble grunnlagt i 1941 og bestod av arbeidere ved den lokale våpenfabrikken Székesfehérvári Vadásztölténygyár. Klubben var i begynnelsen en middelhavsfarer i lavere divisjoner frem til 1967, da klubben rykket opp til øverste nivå under navnet VT Vasas.  I januar 1968 skiftet klubben navn til Videoton SC etter å ha inngått en sponsoravtale med det ungarske elektronikkselskapet Videoton.
MOL Vidi startet sin storhetsperiode i 1982, da klubben spilte seg frem til finalen i den ungarske cupen, hvor de for øvrig tapte 2–0 mot Újpest FC. Året etter tok Ferenc Kovács over som trener for laget, og i 1984 endte de på en respektabel tredjeplass på øverste nivå. Samme år spilte klubben seg frem til en overraskende finale under UEFA-cupen 1984/85, hvor de på veien slo ut Dukla Praha, Paris Saint-Germain, FK Partizan, Manchester United og FK Zeljeznicar. I finalen ventet storklubben Real Madrid, som til slutt vant finalen sammenlagt med 3–1 over to kamper.
På slutten av 1980-tallet og store deler av 1990-tallet var Videoton et fast innslag i den øverste divisjonen, men etter 29 år i toppdivisjonen rykket klubben ned til andredivisjon etter 1999-sesongen. Etter dette gikk klubben gjennom en reform med navnebytte til FC Fehérvar samt bygging av ny hovedtribune på stadion, og i 2006 vant klubben Magyar Kupa (den ungarske cupen) etter en seier i finalen mot Vasas SC. I 2010 vant klubben for første gang Nemzeti Bajnokság I, noe som gjorde at de ble kvalifisert til Mesterligaen.
Den demokratiske republikken Kongos herrelandslag i fotball

Historie

Landslaget spilte sin første landskamp i 1948 som Belgisk Kongo mot Nord-Rhodesia (nå Zambia), som laget vant 3–2. Deres første offisielle landskamp etter uavhengigheten fra Belgia i 1960 kom først i april 1963, da laget spilte 6–0 mot Mauritania. Landslaget, kjent under navnet Kongo-Kinshasa, begynte sin storhetsperiode på slutten av 1960-tallet da landet deltok i Afrikamesterskapet i fotball 1968 og vant finalen mot Ghana. Landslagets største seier noensinne kom året etter, da de den 22. november 1969 vant hele 10–1 mot Zambia.
Fra 1971 til 1997 gikk landslaget i likhet med landet under navnet Zaire, og i 1974 gjentok laget prestasjonen fra 1968 med å vinne finalen i Afrikamesterskapet i fotball 1974 mot Zambia over to kamper. Zaires Ndaye Mulamba ble denne turneringens toppscorer med ni mål, noe som fortsatt står som rekord for antall mål i én enkelt turnering. Etter finaleseieren ble laget fløyet hjem til hyllest i Kinshasa av diktator Mobutu Sese Sekos eget privatfly.
Zaire ble også det første svarte afrikanske landslag til å delta i Verdensmesterskapet i fotball da landet kvalifiserte seg til VM i fotball 1974 i Vest-Tyskland, men landet klarte ikke å kvalifisere seg videre til sluttspillet etter å ha havnet i samme gruppe som Jugoslavia, Brasil og Skottland. Zaire scorte for øvrig ikke et eneste mål i mesterskapet og vant dermed heller ingen kamper. Kampen mot Jugoslavia endte med tap 0–9, noe som fortsatt er rekord i et verdensmesterskap. Zaires prestasjon i mesterskapet var begynnelsen på en nedgangsperiode, og ved Afrikamesterskapet i fotball 1976 klarte ikke laget å vinne en eneste kamp og ble derfor slått ut allerede i gruppespillet.
Fra 1978 til 1986 klarte ikke Zaire å kvalifisere seg til et eneste Afrikamesterskap, og ved Afrikamesterskapet i fotball 1988 endte Zaire på nytt som bunnlag i gruppespillet. Zaire trakk seg for øvrig i andre kvalifiseringsrunde til VM i fotball 1978 og gav Nigeria walkover til tredje runde. På begynnelsen av 1990-tallet gikk Zaire inn i en ny oppadgående kurve da laget nådde kvartfinalen i tre Afrikamesterskap på rad, fra 1992 til 1996. I 1997 skiftet landet og dermed også landslaget navn til sitt nåværende navn, og året etter tok laget bronseplassen under Afrikamesterskapet i fotball 1998 etter å ha slått vertsnasjonen Burkina Faso. Laget kom også til kvartfinale både i 2002 og i 2006.
Europavei 39

Historikk

Strekningen Trondheim – Ålesund – Bergen – Stavanger – Kristiansand ble skiltet E39 i 2000. I perioden 1992–2000 var strekningen Kristiansund – Ålesund – Bergen – Stavanger riksvei 1 og strekningen Stavanger – Kristiansand var E18. Før 1992 var strekningen Ålesund – Bergen – Stavanger skiltet riksvei 14. Den danske veien mellom Hirtshals og Ålborg ble skiltet E39 i 1992 og var vei A14 før det. Det var tolv ferjer på strekningen i 1990, ni i 2000 og åtte i 2018.

Norge

I Norge har E39 varierende standard og bredde. Fra Klett og vestover mot Orkdal er veien motortrafikkvei, men ellers landevei mot grensen til Møre og Romsdal. Gjennom vestlandsfylkene til Bergen har veien varierende standard, og mangler flere steder gul midtstripe på grunn av smal bredde. Mellom Trondheim og Bergen er det fem ferjestrekninger. 
Mellom Bergen og Stavanger har veien gul midtstripe, og det er to ferjeforbindelser på denne strekningen. Mellom Stavanger og Sandnes er det firefelts motorvei, mens det er tofelts landevei på strekningen mellom Sandnes og Kristiansand.

Danmark

Det er ferjeforbindelse mellom Kristiansand i Norge og Hirtshals i Danmark. I Danmark ble hele E39-strekningen mellom Hirtshals og Aalborg bygget ut til motorvei i perioden 1996–2004. Unntaket er en kortere avkjørselsfri strekning i havneområdet gjennom Hirtshals.

Utbyggingsplaner i Norge

I Norge jobber Nye Veger og Statens vegvesen med å ruste opp og bygge om deler av den norske strekningen. Blant annet skal det bygges motorvei på strekningen mellom Kristiansand og Sandnes, samt strekningene Stavanger–Bergen og Ålesund–Molde. I tillegg jobber Statens vegvesen per 2018 flere steder i Sogn og Fjordane med å utvide veien til to kjørefelt. Det pågår også et omfattende planleggingsarbeid – Ferjefri E39 – for å se på mulighetene for å fjerne de gjenværende ferjestrekningene på Vestlandet.

Kristiansand–Sandnes

Per 2018 er planarbeidet for strekningen Kristiansand–Mandal fullført, og det pågår planarbeid på strekningen Mandal–Sandnes. Statens vegvesen gjennomfører planarbeidet for strekningen, mens Nye Veier har ansvaret for utbyggingen av strekningen mellom Kristiansand og Sandnes.
Byggingen av den første strekningen, Kristiansand vest–Mandal øst, skal påbegynnes i oktober 2018. Strekningen videre til Mandal by skal etter planen starte i 2019. Begge strekningene skal stå ferdig i 2022. Hele strekningen vestover til Sandnes planlegges ferdigstilt som firefelts motorvei i 2027. Med fullførelsen av Rogfast og et par kortere strekninger i Stavanger-området, vil det være firefelts motorvei fra Kristiansand til Bokn, like sørøst for Haugesund.
Rhesusfaktor

Rhesusfaktorer refererer til et tidlig utviklet system for å unngå å gi feil blodtype til pasienter som trengte blodoverføring.
Noe forenklet var det slik at noen blodtyper ikke var forlikelige og utviklet klumper eller ødela hverandre. Ved å sortere i grupper med A-blod, B-blod og O-blod, med + eller – etter, fikk en gruppert slik at det ble mulig å håndtere større kvanta blodoverføringer uten å risikere at pasientliv gikk tapt. Forlikelighet kunne enkelt sjekkes ved hjelp av såkalte Eldon-kort, der små blodprøver var lagt inn, og en dryppet prøveblodet i rutene.
Ny kunnskap gjorde at systemet måtte utvides, slik at det per 2009 finnes et femtitalls sorteringsfaktorer og -systemer. Blodbanker deler vanligvis blodets bestanddeler opp for å kunne tilby flest mulige løsninger i forhold til hva som trengs i behandlingen.
«Ny sjanse»

«Ny sjanse» er et tilbud til innvandrere i Norge. Det er beregnet på mennesker som har bodd i Norge i mange år, men som ikke har fått fast tilknytning til arbeidsmarkedet.
Deltakerne blir tilbudt et toårig program som kopierer introduksjonsordningen.
Programmet har blitt utprøvd i 25 prosjekter. Tolv bydeler i Oslo og tretten kommuner medvirker.
2003–2005 har 453 deltakere avsluttet eller avbrutt dette programmet. 43,.5 prosent av dem gikk enten til arbeid eller til arbeid med lønnstilskudd, mens 2,4 prosent gikk til utdannelse.
Sveriges Grand Prix

Sveriges Grand Prix var et Formel 1-løp som inngikk i verdensmesterskapet i perioden 1973-1978. Løpet ble kjørt på Scandinavian Raceway-banen i Anderstorp, ca. 30 kilometer fra Jönköping i Småland.
Fekting under Sentralamerikanske og karibiske leker 1982

Fekting under Sentralamerikanske og karibiske leker 1982. Fekting var en av flere sporter i de fjortende sentralamerikanske og karibiske leker som ble arrangert i Havanna på Cuba i perioden 7. til 18. august 1982. Det var trettende gangen som fekting var med i de sentralamerikanske og karibiske leker. Det var åtte øvelser, seks for menn og to for kvinner. Det var både individuelle og lagkonkurranser i florett, kårde og sabel for menn og individuelt og lag i florett for kvinner. Cuba ble beste nasjon, de vant alle åtte gullmedaljene
Vallée de Joux

Vallée de Joux er en dal i Jurafjellene som hovedsakelig ligger i kantonen Vaud i Sveits. Den strekker seg videre inn i Frankrike (departementet Jura). Dalen ligger ca. 1 000 meter over havet, omtrent 50 km nord for Genève og nordvest for Lausanne. Det ligger tre innsjøer i den sveitsiske delen av dalen: Lac de Joux, Lac Brenet og Lac Ter.
Dalen rommer ti landsbyer, blant annet Le Sentier, Le Brassus og Le Pont, og tre kommuner; Le Chenit, Le Lieu og L'Abbaye. Sammen danner disse distriktet La Vallée.
Bliksøya

Bliksøya er ei øy i Vansjø i Østfold. Bliksøya ligger i Våler kommune.
Organisation de l'armée secrète

Organisation de l'armée secrète (OAS; hærens hemmelige organisasjon) var en kortlevd nasjonalistisk, høyreekstrem, fransk, militant undergrunnsorganisasjon grunnlagt i januar 1961 under den algirske uavhengighetskrigen for å forhindre at Algerie ble uavhengig. Organisasjonen ble dannet av Pierre Lagaillarde, Jean-Jacques Susini og Raoul Salan, sammen med andre medlemmer av den franske armé og tidligere medlemmer av Fremmedlegionen. Organisasjonen forsøkte å likvidere president Charles de Gaulle flere ganger.
OAS ble dannet på grunnlag av eksisterende nettverk som kalte seg selv «kontraterrorister», «selvforsvarsgrupper» eller motstand. Disse hadde utført angrep på FLN i Algerie og deres støttespillere siden krigens start. Organisasjonen ble offisielt dannet i Madrid i januar 1961 av en gruppe franske politikere og offiserer som et svar på den franske folkeavstemningen om Algerie, organisert av Charles de Gaulle samme måned.
Etter Evian-avtalen i mars 1962 som garanterte Algeries uavhengighet og som markerte starten på utvandringen av pied-noirs, startet OAS en kampanje med attentater og bombeaksjoner for å stoppe den pågående politiske prosessen. Denne kampanjen kulminerte i millitæringeniøren og offiseren Jean-Marie Bastien-Thirys forsøk (med kodenavnet Charlotte Corday) på å drepe de Gaulle ved Petit-Clamart i 1962. Jean-Marie Bastien-Thiry ble henrettet i mars 1963. (Dette siste drapsforsøket på Gaulle ble popularisert og brukt som utgangspunkt i filmen Sjakalen fra 1973.)
OAS har fortsatt tilhengere i den nasjonalistiske bevegelsen. I juli 2006 forsøkte noen OAS-tilhengere å tenne flammen ved Den ukjente soldats grav til minne om massakren i Oran 5. juli 1962.
Steve Haworth

Steve Haworth er en pioner innen moderne piercing.
Han var den første til å lage 3D-art implants, transdermal implants, og laser branding. Men mest kjent er han likvel for å ha laget en variant av Overflate barbellen.
Han har vært med i en flesh-hook suspension gruppe som ble skrevet inn i Guinness rekordbok. Han jobber også med å åpne en kirke for kroppmodifikasjon.
Diolkos

Diolkos, fra det greske dia (over) og olkos (transportabel), var et kunstig spor som minnet om en moderne, transportabel jernbane, over landbroen ved Korint. Landbroen er 6,4 km på det smaleste og separerte Korintbukta fra Saroniabukta.
Diolkos gjorde det mulig for skip underveis fra Jonerhavet til Egeerhavet å slippe å seile rundet halvøya Peloponnes hvis skjær og utsatte kystlinje var ekstremt farlig. Mange handelsskip forliste på de tre utstikkerne fra halvøya i sør, særlig Kapp Matapan og Kapp Malea. I kontrast til dette var både Korintbukta og Saroniabukta relativt skjermet farvann. I tillegg tilbød passasjen over land en mye kortere rute til Athen for skip som seilte til og fra den joniske kysten til Hellas.
Diolkos ble først konstruert i det 7. århundre f.Kr. og forble i bruk i mer enn tusen år, inn i den tidlige middelalderen.

Bygging

Det er sannsynlig at Diolkos ble bygget av den andre tyrannen (hersker) av Korint, Periander (628-588 f.Kr.)
Periander så opprinnelig for seg en kanal gjennom landbroen, og Diolkos var dermed antagelig Perianders andrevalg. Han ble frarådet, antagelig av noen egyptiske matematikere, fra å forbinde de to sjøene siden en risikerte at hele Peloponnes da ville synke.
Periander erstattet den tidligere metoden med å transportere båter rullende på store trestokker, med en 6,4 km lang sporvei fra Skinous ved Saroniabukta til Poseidonia ved Korintbukta.
Sporveien varierte i bredde mellom 3 og 6 meter og var dekket av blokker med sandstein. Disse ble plassert i et dypt lag med sand og grus. To parallelle spor ble skåret inn i veien med 1,5 meters mellomrom. Langs disse gikk hjulene til olkos, et kjøretøy som tilsvarerer en flat jernbanevogn som båtene ble plassert på og trukket av slaver eller dyr. Båtenes last ble losset for å redusere vekten og båret separat over landbroen og lastet på nytt på den andre siden.
Antikke kraners begrensede løftekapasitet og kapasiteten til olkos må ha medført at diolkos bare kunne brukes av mindre båter, noe som antagelig holdt diskusjonen om å skjære ut en kanal i live.
Deler av sporveien er fremdeles synlig, og rundt 500 meter av traséen ble utgravd i perioden 1956-62.

Romersk tid

Diolkos forble i bruk gjennom romernes styre i Hellas (ca. 180 f.Kr.-395 e.Kr.) og godt inn i den bysantinske perioden til det 9. århundre.
Men Perianders idé om en kanal fortsatte å fascinere romerske herskere. Historikeren Suetonius forteller at Julius Cæsar planla en kanal gjennom landbroen, blant andre store ingeniørverk. Men han ble myrdet før han kunne sette arbeidet i gang. Keiser Nero startet faktisk utgravningen og brøt personlig bakken med en gyllen hakke og fjernet den første kurven med jord, men prosjektet ble oppgitt da han døde kort tid etterpå.
Nesten 2000 år skulle gå før skip kunne seile direkte gjennom landbroen. I 1893 ble Korintkanalen endelig åpnet og forvandlet Peloponnes til en øy.
Hollister

Klesbutikker

Hollister har butikker lokalisert verden rundt, den første butikken åpnet i juli 2000 på kjøpesenteret East Town Center i Ohio. I dag finner vi 578 butikker rundt om i hele verden, 455 av disse befinner seg i USA. Den største Hollister butikken ligger i 3 East Houston Street, Broadway i New York. Butikken ligger i en seks etasjers høy bygning.
Frimodige ytringer

Frimodige ytringer var en av de illegale avisene som ble utgitt under den tyske okkupasjonen av Norge under andre verdenskrig. Den kom ut i Tønsberg.
Frimodige ytringer ble startet av tre menn fra det lokale pressemiljøet: Leif Helberg og Reidar Stavseth fra Tønsberg Blad og Rolf Gerhardsen fra Vestfold Arbeiderblad. Første nummeret av den illegale avisen forelå i mai 1941, og var maskinskrevet med gjennomslag.
Gjennom kontakter i Oslo klarte Stavseth å skaffe en stensilmaskin, som han hentet i hovedstaden. Duplikatoren ble overlatt til tre studenter, som selv hadde utgitt en liten maskinskrevet illegal avis under navnet Verg ditt land. De tre var Arne Grønn Disch, ivrig idrettsmann og tidligere aktiv i Unge Høyre, Bjarne Sørensen og Reidar Sørensen. Pressefolkene og studentene samarbeidet deretter om utgivelsen av Frimodige ytringer, som kunne stensileres i høyere opplag.
Avisen holdt det gående til slutten av 1942. Da hadde Helberg og Gerhardsen måttet flykte til Sverige. Dish forsøkte å komme seg over til England. Han ble tatt av tyskerne og senere henrettet på Trandumskogen.
Little Gypsy kraftverk

Little Gypsy kraftverk er et varmekraftverk i St. Charles County i Louisiana, USA. Anlegget har en installert produksjonskapasitet på 1.193 MW, fordelt på 5 turbiner. Operatør er energiselskapet Entergy Louisiana LLC. 
Kraftverket stod ferdig utbygd i 1961, med utvidelser i 1969. Brenselkilden er naturgass eller fyringsolje.
Gravitasjonskollaps

Med gravitasjonskollaps menes at en samling materie faller sammen mot en tyngdepunkt ved innflytelsen av de enkelte delenes innbyrdes gravitasjon. 
Gravitasjonskollaps er en sentralt begrep innen astronomien, som avgjør hvordan og når strukturer av ulike slag dannes i universet. Den inntreffer når alle andre virksomme krefter ikke lykkes i å opprettholde et tilstrekkelig høyt trykk for å motvirke gravitasjonen og holde materiesamlingen i hydrostatisk likevekt. Materiesamlingen kan likeså godt være i gassform som massiv. Den opprinnelige likefordelingen av materie blir utviklet med tiden og kollapser tilslutt til en annen form.
De kollapsende delene kan være komponenter som opptrer som gass i form av store partikler, støv, molekyler, atomer, elektroner, atomkjerner eller nøytroner og gir opphav til et hierarki av strukturer og objekter som galaksehoper, galakser, stjernehoper, stjerner i ulike stadier og planeter.
Gravitasjonskollaps er nødvendig for at stjerner skal både fødes og dø. Gravitasjonen i en himmellegeme kan dra til seg ytterligere materie slik at den blir større og gravitasjonen øker og passerer grensen for en kollaps. På den måten oppstår det stjerner av ulik størrelse og de med størst masse avsluter sitt liv som kompakte objekter – hvite dverger, nøytronstjerner, kvarkstjerner eller antageligvis svarte hull, der gravitasjonen er så stor at ikke heller lys kan forlate himmellegeme.